**O‘simliklar dunyosi**

Hasan aka tikka turadi,   
Bolalari chapak chaladi.   
(Terak, barglari)   
  
Bolalari qarsak chaladi,   
Onalari o‘yinga tushadi.   
(Terak, barglari)   
  
Yozda ham qishda,   
Bir xil kiyimda.   
(Archa)   
  
Otasi uyda qolar,   
Bolasi bozor borar.   
(Mevali daraxt)   
  
Kichkina qozonning oshi totli.   
(Yong‘oq)   
  
Kichkina dekcha,   
Ichi mazaliqcha.   
(Yong‘oq)   
  
Kichkina qozon,   
Jingla palov.   
(Yong‘oq)   
  
Kichkina qozon,   
Jikr palov.   
(Yong‘oq)   
  
Kichkina tandircha,   
Ichi to‘la kulcha.   
(Yong‘oq)   
  
U yog‘i tog‘,   
Bu yog‘i tog‘,   
O‘rtasida   
Sarig‘ yog‘.   
(Yong‘oq)   
  
Qo‘shaloq tovoq,   
Ichi to‘la yog‘.   
(Yong‘oq)   
  
Usti zahar, ichi tosh,   
Toshning ichi asal.   
(Yong‘oq)   
  
Po‘sti qalin, qovoqday,   
Beli bog‘li tanobday,   
Mevasi sarig‘ yog‘day.   
(Yong‘oq)   
  
Beli bog‘li, cho‘tir choldir,   
Qo‘ynida bor bujur kampir.   
(Yong‘oq)   
  
Kichkina xotin shoshaqon,   
Kichkina qozon toshaqon.   
(Yong‘oq)   
  
Ikki tog‘ning orasida   
Bir tup yantoq.   
(Bodom)   
  
Qo‘tir tosh,   
Ichida osh.   
(Bodom)   
  
Osh ichida tosh,   
Tosh ichida osh.   
(O‘rik)   
  
U yog‘i tosh, bu yog‘i tosh,   
O‘rtasida nishgan osh.   
(Danak mag‘zi)   
  
Pastu baland ko‘p xotin,   
Ko‘ylaklari oq, gulgun.   
(O‘rik guli)   
  
O‘zi ko‘m-ko‘k,   
Yuzi qip-qizil.   
(Olma)   
  
O‘zi shirin, tukligina,   
Mazasi bor, totligina.   
(Shaftoli)   
  
Bodom kabi yaprog‘i,   
Sollanadi butog‘i.   
(Shaftoli)   
  
Past-past bo‘yi bor,   
Malla to‘ni bor.   
(Behi)   
  
Mallagina to‘ni bor,   
Nordongina ta’mi bor.   
(Behi)   
  
Dum-dumaloq bo‘yi bor,   
Palovda obro‘yi bor.   
(Behi)   
  
Bir qop un,   
Ichida ustun.   
(Jiyda)   
  
Qopcha,   
Qopcha ichida uncha,   
Uncha ichida ustuncha.   
(Jiyda)   
  
Ichi un-un,   
Tashi gulgun.   
(Jiyda)   
  
Tashi qizil anorday,   
Ichi oq — unday,   
O‘tirishi gulday.   
(Jiyda)   
  
Osmondan tushdi bir tugun,   
Usti baxmal, ichi un.   
(Jiyda)   
  
Igna tegmasdan qon,   
Tegirmon bermasdan un,   
Tesha tegmasdan ustun.   
(Jiyda)   
  
Otasi bukri xo‘ja,   
Onasi yoyma chalpak,   
Bolasi shirin-shakar.   
(Tok bargi, uzumi)   
  
Bir onadan yuz bola,   
Yuzovi ham bo‘z bola.   
(Tok, uzum)   
  
Chorpoya ustida   
Shirin-shirin shox soqqa.   
(Tok, uzum)   
  
Bo‘g‘un-bo‘g‘un, bo‘g‘unchoq,   
Tugun-tugun, tugunchak,   
Yetmish qizning onasi   
Hali ham bo‘lsa kelinchak.   
(Tok, uzum)   
  
Ota-onasidan bolasi shirin.   
(Tok, bargi, uzumi)   
  
Qora ho‘kizim og‘ilga kirishda dumini yulib qoldim.   
(Qora mayiz)   
  
Kichkina dekcha,   
Ichi to‘la mixcha.   
(Anor)   
  
Sariqqina to‘ni bor,   
Ichi to‘la doni bor.   
(Anor)   
  
Qirq hujrada qizil qizlar.   
(Anor)   
  
Eshagim quduqqa tushib ketdi,   
Dumidan ushlasam, yulinib ketdi.   
(Qora mayiz)   
  
Kichkina gumbaz ichida   
Qizlar aylabdi makon.   
Yuzlarida parda tutig‘lik,   
Har birining bag‘ri qon.   
(Anor)   
  
Gulsiz bo‘lar mevasi,   
Shirin-shirin donasi.   
(Anjir)   
  
Osti sariq, usti sariq,   
Shirin, totli, ichi tariq.   
(Anjir)   
  
Daraxt ustida langar.   
(Anjir)   
  
Qamchi dasta,   
Qamchi dastada marjon.   
(Do‘lana)   
  
Tepdim, sandiq ochildi,   
Yerga bodom sochildi.   
(Do‘lana)   
  
Yer tagida qizil qayish.   
(Tut daraxtining ildizi)